**Балалар залға кіреді**

1. **Жүргізуші:**

 Басы барлық ырыстың

Басы барлық ұлы істің

Құтты болсын наурыз той

Ұлы күні Ұлыстың!

   Ұлыстың ұлы күні наурыз келді ағайын!

1. **Жүргізуші:** Наурыз-ел мен елді бірлікке, ынтымаққа шақырған күн!

Наурыз-татулықтың, достықтың мейрамы. Ендеше, думанды мерекемізді  бастаймыз.

**1-Жүргізуші:**

Наурыз тойың, наурыз тойың

Құтты болсын халайық

Қош келдің төрлет Наурыз деп

Шырқап әнге  салайық

**Ән:бастауыш сынып оқушылары  «Қош келдің, төрлет, Наурызым»**

**2-Жүргізуші:**

Айнала гүлге бөленді

Жер шуаққа кенелді

Ұлыстың   ұлы күнінде

Күн мен түнім теңелді

**1-Жүргізуші:** Олай болса, жарқыраған күніміз бен жұлдыздары жымыңдаған түнімізді қарсы алайық.

**Музыка ойнайды**

Күн:               Сәулесі көп күнмін

Түн:               Жұлдызы көп түнмін

Екеуі:            Бірдей болып біздер

Теңелеміз бүгін

 Күн:              Ұзарамын мен енді

Түн:               Қысқаратын кез келді

Екеуі:            Ұйқы қанбай қалып

Жүрмендер тек жылап.

 Екеуі:              Гүл мен жерді жайнатып

Құлпыр, наурыз сен енді

**Көктем қыз:** Разия, Айша,Аққу (кіріп би билейді)

Мен көктем қызбын  
Қыздарымда қасымда  
Ұлыс күнге жетті міне асыға  
Келген жылым жақсылыққа басташы  
Қуанышпен әр үйдің  
Босағасын атташы  
**2-Жүргізуші: Рахмет,көктем қыз. Наурыз мерекесі құтты болсын**

Көктем қыз: Мен қанша шуағымды шашып, мейірленгенімен қалың қыстың етегі сөгіле қоймаған тәрізді. Тезірек қар түгелдей еріп, ағаштар бүршік ашып, жер көктеу үшін не істесек екен ә?  
Айша : Иә, аздап салқын, айнала әлі қар. Ол үшін біз қасиетті жер ананы, ыстық ықыласты от ананы ортаға шақырайық.  
(Музыкамен жер ана, от ана шығады).   
Жер ана:   
Жетегің бұйда болсын,  
Арқаң шуда болсын.  
Беретін асың болсын,  
Көретін жасың болсын.  
Бесігің алдыңнан түспесін,  
Басыңнан жақсылық кетпесін,  
Жамандық саған жетпесін.  
От ана: Жыл басы - Наурыз мереке,  
Ақ нұрға әлем боянды.  
Наурыз тойы береке,  
Тіршілік таңы оянды.  
Армысыздар көрермен қауым! Наурыз мейрамы құтты болсын, ұлыс оң болсын!  
Көктем қыз: Құрметті Жер ана,От ана!

Келе жатқан жаңа жыл еліме тыныштығымен,жақсылығымен келсін деген ниетпен Жаңа жылдың жолын жамандықтан тазалап,аластап берсеңіздер!

**шырақпен аластайды**

Әже: Алас, алас, көзі жаманның көзінен алас,  
Алас, алас, тілі жаманның тілінен алас.  
О, құдайым, зарыға күткен жаңа жылым келді.  
Жаңажылжарылқа,  
Ескі жыл есірке!  
Менің ұрпақтарымды аман ет!  
Пәле жаладан сақтай гөр!  
Жамандық әрі кет, әрі кет!  
(Халыққа қарап иіледі де, сахнадан шығып кетеді)

**Көктем қыз: Наурыз елімізге ырыс,берекесімен келсін,наурыз мейрамында ауылдарды аралап наурыз көже ішу керек екен, сол салтты бұзбайық деп сіздерге келдік.**

**1-Жүргізуші:Иә,наурыз көже ең дәмді ,әрі тойымды,құнарлы тағамның бірі.**

**Көктем қыз: Ендеше мен қысқы ұйқыдан оянған табиғатты аралап, көрші ауылдарға барып,наурыз көжеден дәм татайын.**

**2-Жүргізуші: Жақсы, көктем қыз,біздің оқушыларды ұмытпай келгеніңізге көптен көп рахмет.**

                                   (Музыкамен шығып кетеді)

**Балалар тақпақтар айтады**

**(Даярлықтан бастап,4сыныпқа дейінгі оқушылардың жаттаулары.)**

**Алдар көсе шығады, музыкасы ойнайды, келтіреді**

Алдар: Сәлеметсіңдер ме балалар! Мен құдайы қонақпын, сендердің дауыстарыңды естіп,наурыз мерекесімен құттықтап кетейін деп келдім.

Бала :Рахмет Алдар ата! Наурыз мерекесі сізге де құтты болсын! Қайда жол тарттыңыз?

Алдар: Ее,балам. Шықбермес Шығайбай өз сараңдығымен қоймай «Ешкімге дәм татырған емеспін, мені ешкім де алдап көрген емес, тіпті Алдардың өзі де алдай алмайды» деп мақтаныпты. Соған намыстанып, сол байдың үйін іздеп шықтым. Осыдан сол байды алдап қатырмасам ба?

Бала:Ее, солай деңіз Алдар ата! Ендеше, жолыңыз болсын. Бірақ оны алдау мүмкін емес шығар.

Алдар: Егер осыдан сол сараңбайды алдай алмасам, Алдар атым өшсін. Мен кеттім ендеше. Сау болыңдар.

**1-Жүргізуші:**Балалар, Шықбермес Шығайбайдың ауылы Наурызға қалай дайындалып жатыр екен, кәне көрейікші.

(Музыкамен Шығайбай ауылы кіреді де, төрге жайғасады)

(Бай қазы тіліп, бәйбіше нан илеп, қыз тауық жүнін жұлып отырады)

Бай: Наурыз келіп, ауыл-аймақ думандатып той тойлап жатыр.  Әй, бәйбіше, анау көкпар тартып, би билеп жүрген жігіттерді қарашы.

**Ұлдардың биі,жоғарғы сынып**

                                  (Музыкамен Алдар келеді)

Алдар: Ух, жолдан әбден шаршадым-ау! Бұл байеке үйін жердің түбіне жасырып қойған ба өзі? Ел-жұрт дүниемді көріп қояды деп қызғанған болар.

Барып терезесінен сығалап көрейінші. (сығалайды) Е-е,  бұлар мерекеге арнап жылқы сойған  ғой деймін.Шіркін-ай, қарным бір тоятын болды ғой.

(қарнын сипайды) Қой, мен мен одан да үйге кірейін.

(Үйге кіріп келгенде бәрі заттарын астына тыға қалады)

Алдар: Ассалаумағалейкум, байеке!

Бай: Е, кел, қайдан адасып жүрген жансың? Не естіген-көргенің бар, айта отыр.

Алдар: Естігенімді айтайын ба, көргенімді айтайын ба?

Бай: Естіген өтірік болар, көргеніңді айт.

Алдар: Айтсам айтайын. Жолда келе жатып, жылан көрдім. Ұзындығы сенің астыңдағы қазыдай. Таспен ұрып жібердім, былш ете түсті иленіп,  бәйбіше астындағы нандай.  Өтірік айтсам, шашым жұлынсын қыз астындағы тырнадай. Осының бәрін көріп келдім, етіңді асшы жасырмай.

Бай:   Ой, тіліңе шоқ түскір!

Бәйбіше: Жағың қарыссын!

Қыз: Шашың таз болғыр!- деп бәрі жасырған заттарын шығарады.

Бай:  Әй, бәйбіше, мынау Алдар деген қу болу керек. Етіңді асып,наурыз көже дайында, амал қанша?

Бәйбіше: Бізбике, қызым, барып есік  алдын тазала, ал мен ет асайын.

(Қыз шығып кетеді, бәйбіше қазанға ет салады)

Бәйбіше:  Піс, қазаным бес ай!

Алдар: Е,не дейді, отырайын он ай!

Бай: Алдар көсе! Ет піскенше бекер қарап отырамыз ба? Менің кішкентай немерелерімді ортаға шақырып, солардың өнерін тамашалайық. Әй, бәйбіше, барып немерелерді ертіп келші. Бізге өнерлерін көрсетсін.

                                  (Музыкамен даярлық тобының балалары кіреді, ән айтады)

Бәйбіше: Қой, мен барып мына балаларды жатқызайын.  (Балаларды ертіп шығып кетеді)

Бай: Әй, бәйбіше, етің пісті ме?

Бәйбіше: Қазір қарайын  (қазанды ашып көреді) Жоқ, байеке, еттің қазір пісетін түрі жоқ.

Бай: Онда кәне, төсек сал. Жатып демалайық.

(Төсек сап бәрі жатып демалады. Бәрі ұйықтаған кезде Алдар етті алып жеп,орнына сүйек қалдырады. Алдар қайта жатып қалады.бір кезде бәйбіше байды оятып, ет жейін десе, екеуінің де тісі өтпейді. Ашуланған бай бәленің Алдардан келгенін  біліп жатып қалады.)

Бәйбіше: Қап, мына қу байекені аш қалдырғаны-ай, қой мен барып нан пісірейін. (бәйбіше шығып кетеді)

Жүргізуші:Балалар, Шығайбай мен Алдар ұйықтап ұйқысын қандырып алсын, ал біз ортамызға кішкентай бөбектерді шақырып,өнерлерін тамашалайық.

**Даярлықтың би**

  (Таң атып бай ерте оянады)

Бай: Әй, бәйбіше, анау Алдар ұйықтап жатқан кезде маған ыстық күлшеңнің біреуін қойныма сап бер, анаған көрсетпе. Байқа. Көріп қоймасын.

                             (Бәйбіше нан салып беріп жатқанда, Алдар оянады)

Алдар: Оу, байеке, сіз қайда кетіп барасыз? Бұдан былай көрісеміз бе, жоқ па, белгісіз. Сондықтан келіңіз, қазақтың дәстүрі бойынша төс қағыстырып қоштасайық.

                     (Алдар құшақтаған кезде ыстық нан Алдардың кеудесін күйдіреді)

Бай: Әй, бәйбіше, алшы мына ит жегір нанды.

Алдар: Әкеліңіз, ит жегенше мен жейін.

Бай: Ей, бәйбіше, мына сұмырайдың көзін құрт. Енді көзіме көрінбесін.

                                 (Бай атқа мініп кетеді)

Алдар: Байеке, аяқ киімім жыртылып қапты. Маған біз беріп кетіңізші. Жалаңаяқ қалдым.

Бай: Ал да кетші әрі!

Алдар: Бәйбіше, қызыңыз Бізбикені киіндіріңіз, маған бай қызыңызды берді.

Бәйбіше: Байеке, саған қыз беретін сен кім едің? Қаңғыбас. Басымды қатырмай құрт көзіңді.

Алдар: Сенбесеңіз, тыңдаңыз. Байеке, бәйбіше маған  «Біз»бикені бермей жатыр.  (айғайлайды)

Бай: Бізді бер де жоғалт көзін сұмырайдың.

Бәйбіше: О, сорлы, алжыған. Елді құртқан қуаяққа қыз беріп, қарабет болдық-ау! Масқара! Елге  енді не бетімді айтам?

Алдар: Мінеки, Алдардың ойыны осылай болады

**Алдар қызды алып кетеді.**

**2-Жүргізуші:** Балалар, мінеки Алдар көсе Шықбермес Шығайбайды осылай алдаған екен. Ал енді біз мерекемізді одан ары қарай  жалғастырайық. Наурыз-ізгілік пен молшылықтың мерекесі, адамзаттың аузы аққа толатын керемет шақ. Ендеше, наурызға арналған бастауыштың биін тамашалайық.

**Бастауыштың биі**

**1-Жүргізуші:**

   Уа, халайық, халайық,

Мұнда назар салайық.

Биші қыздар билесін

Кәне, қарсы алайық!

**2-Жүргізуші:** Балалар Наурыз мерекесін тойлаған кезде ел мен жерді аралап Қыдыр ата келіп батасын береді. Біздің тойымызға да Алыс жақтан Қыдыр ата келіп қалыпты.

Ортаға музыка әуенімен қыдыр ата шығады

**Қыдыр ата: (келуі)**

Армысыздар, қадірлі халайық

Ақ қар кетіп, қыс өтіп

Шырайлы шуақ жаз жетіп

Шаруаның бұл кенелген

Күн мейрамы ежелден

Құтты болсын бұл Наурыз!

Жүргізуші: Қыдыр ата біздің балалардың өзіңізге арнаған биі бар соны тамашалаңыз

Қыдыр ата: Рахмет,рахмет балалардың өнерін тамашалауға мен әрқашан дайынмын.

**Өзбекше би**

1. Жүргізуші: Бата беру - ақ ниеттен туған жарқын салт. Ол жамандықтан қашық болуға үндейді. Бәрекелді, балалар! Батаменен жер көгерер демекші, Қыдыр атадан бата сұрайық.

Қыдыр ата: Ұлыс оң болсын,  
Ақ мол болсын.  
Қайда барсақ жол болсын!  
Ұлыс бақты болсын,  
Төрт – түлік ақты болсын!  
Ұлыс береке берсін,  
Бәле – жала жерге енсін»  
Ұлы халқым тоқ болсын»  
Көйлектерің көк болсын!  
Қайғы – уайым жоқ болсын!  
Қуаныштарың көп болсын!  
(Әумин).

Қыдыр Ата: О, халқым кішкентай менің балаларым! Сендердің бүгін өнерлеріңді тамашаладым үлкен тойының куәсі болдық тойларың тойға ұласа берсін халқымыз тыныш, еліміз аман болсын! Мен еліме қайтайын аман сау болыңдар!

**Жүргізуші:** Рахмет, Қыдыр ата ,жолыңыз болсын,сау болыңыз.

**жүргізуші:**

Уа, халайық, халайық!

Ақ сандықты ашайық,

Бұл мереке, бұл тойға

Әннен шашу шашайық!

**Жоғарғы сыныптың әні**

**2- жүргізуші:** Наурыз тойын әдемі  
Әжем еске түсірді  
Біздерге арнап әдейі  
Наурыз көже пісірді.  
Ашылды да кебеже  
Дәм әзірлеу басталды.  
Әжем наурыз көжеге  
Жеті түрлі ас салды. (Ортаға әже шығып Наурыз көже әкеледі).

**Әже:**

Ашық болсын қас қабақ,  
Таспен атқанды аспен ат  
Бейтаныс та, таныс та  
Бүгін төрде бас қонақ

Арпа, бидай, тары бар  
Қатық, малта тағы бар  
Ішілетін, жейтінің  
Бұл көжеде бәрі бар

**Жүргізуші:**

Ән қосылсын сәніңе!  
Ырысты боп жаңа жыл!  
Бақ дарысын бәріңе!  
Ой қосылып ойыңа  
Бас қосылып бойыңа  
Аман-есен жетейік  
Келер Наурыз тойына.

**Жүргізуші:**Осымен наурызға арналған шағын мерекеміз аяқталды. Той тойға ұлассын! Келесі кездескенше сау болыңыздар!